ANC nomineer Thandi Modise as speaker | Maroela Media
Die ampstydperk van Baleka Mbete as speaker van die Nasionale Vergadering is eindelik verby, en alles dui daarop dat die huidige voorsitter van die Nasionale Raad van Provinsies, Thandi Modise, Woensdag in haar plek tot speaker verkies kan word.
Modise is bekend as 'n uiters streng voorsitter met min geduld, wat spesifiek dikwels die parlementêre uitsmyters ingeroep het om hardhandig teen die EFF op te tree wanneer die party se lede opruiend opgetree het.
Sy word in hierdie stadium redelik wyd as 'n relatief onpartydige hoewel kortgebakerde voorsitter met 'n vurige humeur gerespekteer, en kan 'n verbetering op die uiters partydige Mbete wees.
Modise sal egter vind dis moeiliker om die 400 lede van die Nasionale Vergadering te beheer as die 54 voltydse lede van die Nasionale Raad van Provinsies.
Modise se rekord as stryder vir vroueregte oorskadu haar rekord as stryder vir diereregte. Sy het vergrype teen vroue in die ANC tydens die bevrydingstryd om demokrasie vreesloos aan die kaak gestel, maar was enkele jare gelede diep in die pekel na afgryslike gebeure op haar plaas naby Potchefstroom, waar talle plaasdiere in die haglikste omstandighede weens verwaarlosing gevrek het.
Verdere nuus uit Noordwes is dat die ANC se nasionale leierskap besluit het om Job Mokgoro te benoem vir nog 'n termyn as premier van Noordwes. Dis 'n oorwinning vir pres. Cyril Ramaphosa en sy ondersteuners, en 'n besliste nederlaag vir Ramaphosa se teenstanders, want Mokgoro bevind hom in Ramaphosa se kamp in 'n provinsie waar baie mense meen oudpremier Supra Mahumapelo (geen vriend van Ramaphosa nie) swaai maar steeds die septer agter die skerms.
Nou moet Mokgoro nog net Woensdag in die provinsiale wetgewer in Mahikeng die steun van die meerderheid lede van die wetgewer (en spesifiek 'n verdeelde ANC) op hom verenig. As die opposisie 'n kandidaat stel en 'n geheime stemmery afdwing, kan dinge dalk net interessant raak.
Voorts het die ANC verras deur 'n stillerige Oos-Kaapse LP, Penny Majodina, as die party se hoofsweep in die Nasionale Vergadering aan te stel om die groot skoene van die gerespekteerde Jackson Mthembu vol te staan. Mthembu is die eerste ANC-LP in die geskiedenis om 'n volle termyn van vyf jaar as hoofsweep te oorleef, en gerugte is dat hy met 'n kabinetspos beloon gaan word.
Op die veld gaan dit nou in 'n skreeuwedstryd ontaard, sy teen die EFF wat nou opgepomp is met 'n klomp ekstra setels. Grofgeskud is dalk al wat hulle in toom sal hou. Al skrouende debateer ons die sake van die land.
Modise se gruwelike verwaarlosing teenoor die diere op haar plaas naby Potch moet nog in die hof afgehandel word. Sy ontglip mos elke keer om op te daag. Dis tyd dat haar tjank afgetrap word oor die skandalige dieremishandeling. Sommige van die "fat cats" weet waarskynlik nie wat die woord omgee beteken nie. Die arme stemvee wat weer vir die a en see gestem het, gaan seker ook maar WEER op die harde manier leer dat "krummels" hul voor- land gaan wees!
Die feit bly staan dat sy n afskuwelike daad gepleeg het en dit is opsig self n goeie rede om haar in die tronk te stop. Hierdie bewys net dat die ANC kriminele geen maar geen respek het vir lewe nie. Ek is siek van bekommernis oor wat gaan word van die kinders wat in hierdie land moet groot word. Net ou Papenfus kan nog hoop he
Daar is so baie afrikaner seuns met landbou kwalifikasies wat begeer om n plaas te hê om te boer en sy liefde vir diere uit te leef. Dan kom daar n vrou wat teer op die belasting van die land en bekom n plaas met honderde diere om hulle blatant afskuwelik te laat vrek van honger en dors. As vergoeding gaan sy nou die oarlement lei op verdere onkoste van die belastingbetaler. Siek is nie die woord nie. Here help ons